**Pakuotės lapelis: informacija vartotojui**

**Venoruton 1000 mg šnypščiosios tabletės**

o-(β-hidroksietil)-rutozidai

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.

Visada vartokite šį vaistą tiksliai kaip aprašyta šiame lapelyje arba kaip nurodė gydytojas, arba vaistininkas.

* Neišmeskite šio lapelio, nes vėl gali prireikti jį perskaityti.
* Jeigu norite sužinoti daugiau arba pasitarti, kreipkitės į vaistininką.
* Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
* Jeigu per 2 savaites Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Venoruton ir kam jis vartojamas

2. Kas žinotina prieš vartojant Venoruton

3. Kaip vartoti Venoruton

4. Galimas šalutinis poveikis

5. Kaip laikyti Venoruton

6. Pakuotės turinys ir kita informacija

1. Kas yra Venoruton ir kam jis vartojamas

Venoruton sudėtyje yra O-(β-hidroksietil)-rutozidų, kurie priklauso kraujagysles saugantiems vaistams (vadinamiems sisteminiams vazoprotektoriams). Venoruton veikia smulkiąsias kraujagysles (kapiliarus) mažindamas vandens ir kitų medžiagų praėjimą per sieneles, todėl mažėja kraujagyslių laidumas ir tinimas (edema).

Vaistas skirtas lėtinio venų nepakankamumo simptomų lengvinimui, hemorojaus simptomų mažinimui ir papildomam diabetinės retinopatijos (cukrinio diabeto komplikacijos - tinklainės kraujagyslių pažeidimo) ir limfos sąstovio gydymui.

Pacientų, kuriems išsiplėtusios paviršinės kojų venos, kraujagyslių laidumas būna padidėjęs, dėl to patinsta kulkšnys. Venoruton sumažina dėl lėtinio venų nepakankamumo (LVN) atsiradusį kulkšnių patinimą (edemą) ir kitus susijusius simptomus, pvz., skausmą, nuovargį, kojų sunkumą, patinimą, skausmingumą, paresteziją (dilgčiojimo ir dilgsėjimo pojūtis) ir mėšlungį.

Tokiems pacientams rekomenduojama dėvėti elastines palaikomąsias priemones (dažniausiai spaudžiamąsias kojines). Įrodyta, kad Venoruton dar pagerina LVN sergančių pacientų būklę.

Sergantiesiems hemorojumi, Venoruton mažina tinimą apie išangę ir kitus simptomus, pvz., niežulį, kraujavimą ar skysčio prasisunkimą.

Venoruton mažina tinklainės kapiliarų laidumą cukrinio diabeto komplikacijos, tinklainės kraujagyslių pažeidimo (diabetinės retinopatijos), atveju.

Jis mažina patinimą, kai yra limfos sąstovis (limfedema).

* Jeigu per 2 savaites Jūsų savijauta nepagerėjo arba net pablogėjo, kreipkitės į gydytoją.

2. Kas žinotina prieš vartojant Venoruton

**Venoruton vartoti draudžiama:**

* jeigu yra alergija veikliajai arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju arba vaistininku, prieš pradėdami vartoti Venoruton. Pasakykite gydytojui, jeigu:

- yra kojų edema (patinimas) dėl širdies, inkstų ar kepenų ligos. Jums Venoruton vartoti negalima, nes jis yra neveiksmingas, sergant šiomis ligomis.

**Vaikams ir paaugliams**

Vaikams Venoruton vartoti neskirtas.

**Kiti vaistai ir Venoruton**

Jeigu vartojate arba neseniai vartojote kitų vaistų ar maisto papildų, arba dėl to nesate tikri, apie tai pasakykite gydytojui arba vaistininkui.

**Nėštumas, žindymo laikotarpis ir vaisingumas**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku. Atsižvelgiant į visuotinai priimtinas saugumo rekomendacijas, Venoruton negalima vartoti pirmuosius tris nėštumo mėnesius.

**Vairavimas ir mechanizmų valdymas**

Venoruton tabletės gebėjimo vairuoti ir valdyti mechanizmus neveikia arba veikia nereikšmingai.

Retais atvejais gauta pranešimų, kad vartojant šį vaistą pasireiškia nuovargis ir galvos svaigimas. Jeigu toks poveikis pasireiškia Jums, nevairuokite ir nedirbkite su mechanizmais.

**Venoruton sudėtyje yra** **natrio ir kalio**

Kiekvienoje šio vaisto šnypščiojoje tabletėje yra 82,11 mg natrio. Tai atitinka 4 % didžiausios rekomenduojamos natrio paros normos suaugusiesiems.

Kiekvienoje šio vaisto šnypščiojoje tabletėje yra 10,18 mmol (397,01 mg) kalio. Būtina atsižvelgti, jei sutrikusi inkstų funkcija arba kontroliuojamas kalio kiekis maiste.

3. Kaip vartoti Venoruton

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Suaugusiesiems

Lėtinis venų nepakankamumas (LVN)

Pradinė dozė

Gerti po 1 tabletę 1 kartą per parą, ištirpinus stiklinėje geriamo vandens.

Vaistą reikia vartoti tol, kol visiškai išnyksta simptomai ir edema. Paprastai simptomai sumažėja per 2 savaites.

Palaikomosios dozės

Palaikomajam gydymui galima vartoti tą pačią dozę arba sumažinti ją iki mažiausios palaikomosios 500 mg Venoruton dozės per parą (tokiu atveju reikia vartoti Venoruton Forte 500 mg tablečių).

Kai visiškai išnyksta simptomai ir edema, gydymą baigti. Simptomams pasikartojus, reikia pradėti gydyti iš naujo ta pačia doze arba mažiausia palaikomąja 500 mg paros doze (tokiu atveju reikia vartoti Venoruton Forte 500 mg tablečių).

Jei per 2 savaites nėra pagerėjimo arba simptomai net sustiprėjo, gydymą reikia nutraukti ir kreiptis į gydytoją.

Hemorojus

Rekomenduojama dozė yra 1 tabletė per parą, vartojant 1-4 savaites.

Diabetinė retinopatija

Rekomenduojama dozė yra 3 tabletės per parą.

Limfos sąstovis

Rekomenduojama paros dozė yra 3 tabletės (po vieną Venoruton 1000 mg šnypščiąją tabletę 3 kartus per parą).

*Pacientams, kurių širdies, inkstų ir (arba) kepenų funkcija sutrikusi*

Pacientams, kurių širdies, inkstų ir (arba) kepenų funkcija sutrikusi, Venoruton vartoti negalima.

Senyviems pacientams

Specialių dozavimo rekomendacijų nėra.

**Ką daryti pavartojus per didelę Venoruton dozę**

Atsitiktinai išgėrus vaisto, skubiai kreipkitės į gydytoją.

**Pamiršus pavartoti Venoruton**

Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

**Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):**

NUTRAUKITE Venoruton vartojimą ir nedelsiant kreipkitės į gydytoją, jeigu pasireiškia bet kuris iš toliau išvardytų reiškinių, kadangi tai gali būti alerginės reakcijos ženklas:

- sunkumas kvėpuojant ar ryjant;

- veido, lūpų, liežuvio ar gerklų patinimas;

- stiprus odos niežėjimas su raudonu išbėrimu, dilgėline ar ruplėmis.

Jeigu Jums pasireiškė toks poveikis, nustokite vartoti vaistą ir skubiai kreipkitės į gydytoją.

Kitos nepageidaujamos reakcijos paprastai būna nesunkios.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):

Virškinimo trakto sutrikimai (įskaitant dujų kaupimąsi, viduriavimą, pilvo skausmą, diskomfortą skrandyje ar dispepsiją), išbėrimas, niežėjimas ir dilgėlinė.

**Labai reti šalutinio poveikio reiškiniai (gali pasireikšti rečiau kaip 1 iš 10 000 asmenų):**

Galvos svaigimas, galvos skausmas, nuovargis, veido ir kaklo raudonis.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite pateikti šiais būdais: tiesiogiai užpildant formą internetu Valstybinės vaistų kontrolės tarnybos prie Lietuvos Respublikos sveikatos apsaugos ministerijos Vaistinių preparatų informacinėje sistemoje <https://vapris.vvkt.lt/vvkt-web/public/nrv> arba užpildant Paciento pranešimo apie įtariamą nepageidaujamą reakciją (ĮNR) formą, kuri skelbiama <https://www.vvkt.lt/index.php?4004286486>, ir atsiunčiant elektroniniu paštu (adresu NepageidaujamaR@vvkt.lt) arba nemokamu telefonu 8 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5. Kaip laikyti Venoruton

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 30 °C temperatūroje.

Tablečių talpyklę laikyti sandariai uždarytą, kad vaistas būtų apsaugotas nuo drėgmės.

Ant dėžutės ir ant tablečių talpyklės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

6. Pakuotės turinys ir kita informacija

Venoruton sudėtis

* Veiklioji medžiaga yra O-(β-hidroksietil)-rutozidai. Kiekvienoje šnypščiojoje tabletėje yra 1000 mg O-(β-hidroksietil)-rutozidų (HR).
* Pagalbinės medžiagos yra citrinų rūgštis, kalio karbonatas, kalio-vandenilio karbonatas, natrio-vandenilio karbonatas, makrogolis 6000, acesulfamo kalio druska, povidonas, K29-32, apelsinų skonio kvapioji medžiaga 77909-71, magnio stearatas.

**Venoruton išvaizda ir kiekis pakuotėje**

Venoruton 1000 mg šnypščiosios tabletės yra geltonos, apvalios, nupjautais kraštais.

Polipropileno tablečių talpyklėje yra 15 šnypščiųjų tablečių.

**Registruotojas ir gamintojas**

STADA Arzneimittel AG

Stadastrasse 2 - 18

61118 Bad Vilbel

Vokietija

Gamintojas:

GlaxoSmithKline Consumer Healthcare GmbH & Co. KG

Barthstrasse 4

80339 München

Vokietija

arba

STADA Arzneimittel AG

Stadastrasse 2 - 18

61118 Bad Vilbel

Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

UAB „STADA Baltics“

A. Goštauto g. 40A

03163 Vilnius

Tel.: +370 5 2603926

stada.baltics@stada.com

Šis pakuotės lapelis paskutinį kartą peržiūrėtas 2022-02-21.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje<http://www.vvkt.lt/>